2014. gada 29. aprīlī Noteikumi Nr. 224

Rīgā (prot. Nr. 25 31. §)

**Īpašās vides prasības cementa, kaļķu un magnija oksīda ražošanai**

Izdoti saskaņā ar

likuma "Par piesārņojumu"

24.2 panta otro daļu

1. Noteikumi nosaka īpašās vides aizsardzības prasības:

1.1. šādām likuma "Par piesārņojumu" 1. pielikumā minētajām piesārņo­jošām darbībām (iekārtām):

1.1.1. iekārtas klinkera cementa ražošanai rotācijas krāsnīs, kuru ražošanas jauda pārsniedz 500 tonnas produkcijas dienā;

1.1.2. iekārtas kaļķu ražošanai rotācijas krāsnīs, kuru ražošanas jauda pārsniedz 50 tonnas produkcijas dienā, vai citu veidu krāsnīs kaļķu ražošanai, kuru ražošanas jauda pārsniedz 50 tonnas produkcijas dienā;

1.2. iekārtām magnija oksīda ražošanai krāsnīs, kuru ražošanas jauda pārsniedz 50 tonnas produkcijas dienā.

2. Noteikumu prasības neattiecas uz šādām darbībām (iekārtām):

2.1. magnija oksīda ražošana ar slapjo paņēmienu, par izejvielu izmantojot magnija hlorīdu;

2.2. dolomītkaļķu ražošana ar ļoti zemu oglekļa saturu (t. i., kalcija un magnija oksīdu maisījums, ko iegūst, gandrīz pilnībā dekarbonizējot dolomītu (CaCO3.MgCO3)). Atlikušā CO2 saturs produktā ir mazāks par 0,25 % un masas blīvums ir krietni mazāks par 3,05 g/cm3);

2.3. šahtas krāsnis cementa klinkera ražošanai;

2.4. darbības, kas nav tieši saistītas ar primāro darbību (piemēram, izejvielu ieguve).

3. Prasības šo noteikumu 1. punktā minētajām darbībām (iekārtām) norādītas šo noteikumu pielikumā. Pielikumā noteikto labāko pieejamo tehnisko paņēmienu vietā piesārņojošās darbības veicējs var izmantot citus labākos pieejamos tehniskos paņēmienus, kas nodrošina vismaz līdzvērtīgu vides aizsardzības līmeni.

4. Prasības, kas norādītas šo noteikumu pielikumā, operatoram jāņem vērā, lai saņemtu A kategorijas piesārņojošas darbības atļauju saskaņā ar norma­tīvajiem aktiem, kas nosaka kārtību, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai.

5. Šo noteikumu pielikuma 4.1. apakšnodaļā minēto vides pārvaldības sistēmu ieviešanai ir ieteikuma raksturs.

6. Darbībām (iekārtām), kurām līdz noteikumu spēkā stāšanās brīdim jau ir izsniegtas A kategorijas piesārņojošas darbības atļaujas, izsniegto atļauju nosacījumus attiecīgā Valsts vides dienesta reģionālā vides pārvalde pārskata un iekārtas darbības atbilstību šo noteikumu pielikumā norādītajām prasībām iekārtas operators nodrošina līdz 2017. gada 9. aprīlim.

Ministru prezidenta vietā –

satiksmes ministrs Anrijs Matīss

Vides aizsardzības un

reģionālās attīstības ministrs Romāns Naudiņš